ከአባቶቻችን የተረከብናትን ሀገር ለልጆቻችን
የካቲት 12 ቀን 2012 ዓ.ም ከጠዋቱ 2 ሰዓት ስድስት ኪሎ የሰማዕታት ሃውልት በሰዎች ተጨናንቋል።የመንግሥት የሥራ ኃላፊዎች፣ ዓርበኞች ፣ አምባሳደሮች፣ የውጭ ሀገር ዜጎች ፣ አዛውንቶች፣ ጎልማሶች፣ ወጣቶች፣ ታዳጊዎች በቦታው ተገኝተዋል።ህጻናት አንደበት የአባቶቻቸውን ተጋድሎ የሚዘክሩ መዝሙሮችን ያሰማሉ።የፌደራል ፖሊስና የሀገር መከላከያ ማርሽ ባንዶች በሙዚቃ መሳሪያ የታጀበ ጣዕመ ዜማ ያስደምጣሉ።በግፍ የተጨፈጨፉ ሰማዕትን ቀን ለማሰብ። ዕለተ ዓርብ የካቲት 12 ቀን 1929 ዓ.ም ኢትዮጵያውያን በፋሽስቶች በግፍ የተጨፈጨፉባት ጥቁር ቀን ናት ።የኢጣሊያው ኔፕልስ ግዛት ልዑል ልጅ መውለዳቸውን ምክንያት በማድረግ ግራዚያኒ የአዲስ አበባን ደሃዎችን ሰብስቦ ለመመጽወት ፈለገ።በዚች ቀን ጠዋት ከሦስት ሺህ የሚበልጡ አቅመ ደካሞች በአሁኑ ስድስት ኪሎ አካባቢ ተሰባስበዋል። የፋሺስቶቹ ግፍና በደል ያንገፈገፋቸው አብርሀ ደቦጭና ሞገስ አስግዶም ግን ይህን አጋጣሚ ተጠቅመው በግራዚያኒ ላይ ጥቃት ለመሰንዘር ዝግጅታቸውን አጠናቀዋል። የኢጣሊያን የበላይ አለቆች ወደ ተሰበሰቡበት አካባቢ ቦንብ አከታትለው በመጣል ግራዚያኒን አቆሰሉት ።በዚህ የተናደዱ ፋሺስቶች በወሰዱት የበቀል እርምጃ በሦስት ቀናት ውስጥ ከ30 ሺህ የሚበልጡ ኢትዮጵያዊያን በአሰቃቂ ሁኔታ ተጨፈጨፉ።በዚህ መነሻነት በየዓመቱ የካቲት 12 ሰማዕቱ ይዘከራሉ፡፡ሰማዕቱን ለማስታወስ በቦታው ከታደሙ ዓርበኞች መካከል ወይዘሮ ጽጌ ደምሴ አንዷ ናቸው። እርሳቸው እንደሚያስረዱት ኢጣሊያን ኢትዮጵያውያንን በአሰቃቂ ሁኔታ የጨፈጨፋቸው በዓድዋ ጦርነት የደረሰበትን ኪሳራ ለማካካስ ብሎ እንጂ አብርሀና ደቦጭ ለሰነዘሩበት ጥቃት ምላሽ ለመስጠት አይደለም ይላሉ ።ያ ቢሆን ኖሮ ተመጣጣኝ እርምጃ ይወስዳል እንጂ 30ሺህ ዜጎችን በሦስት ቀናት አይጨፈጭፍም ።መስዋዕት የሆኑት ዜጎች በዓድዋ ጦርነት ከተዋደቁት ዜጎቻችን ተለይተው መታየት እንደሌለባቸው ወይዘሮዋ ይገልጻሉ። ወጣቱ አባቶቻችን ለዚች ሀገር የከፈሉትን መስዋዕትነት ማወቅና ሀገር ማለት እናት፣ ቤት፣ ኩራት የመሆኗን ምስጢር መረዳት እንዳለበትም ይመክራሉ።አቶ ሙላቱ ልባሴ የዓርበኛ ልጅ ናቸው ፡፡እርሳቸው እንደሚያስረዱት ጠላት ኢትዮጵያን ለማንበርከክ በወገን ላይ የተለያዩ ጥቃቶችን አድርሷል።የካቲት 12 ቀን 1929ዓ.ም በወገን ላይ ያደረሰው ጭፍጨፋም አንዱ የዚህ መገለጫ ነው።አባቶቻችን የተለያዩ ጥቃቶችን ተቋቁመው ይህችን ሀገር ማቆየታቸውን ወጣቱ ተገንዝቦ እርሱም ሰላሟን አስጠብቆ ለመጪው ትውልድ የማስተላለፍ ኃላፊነቱን መወጣት ይኖርበታል ሲሉ ይመክራሉ፡፡የጥንታዊ ጀግኖች ዓርበኞች
ማህበር ፕሬዚዳንት ልጅ ዳንኤል ጆቴ መስፍን ዝክረ በዓሉን አስመልክተው ባስተላለፉት መልዕክት በገዛ ሀገራቸው በባዕዳን በግፍ የተጨፈጨፉ ዜጎችን ማስታወስ ሀገርን ማክበር ነው። ከአባቶቻችንን የተረከብናትን ሀገር ለልጆቻችን ማስተላለፍ የምንችለው አንድ ስንሆን ነው። የትምህርት ቤት ተማሪዎች ተሰልፈው በመምጣት በመታሰቢያ በዓሉ ላይ መታደማቸው ከዚህ በፊት ያልተለመደና ሊበረታታ የሚገባው ጉዳይ ነው ብለዋል።ወጣቶች አባቶቻቸው ኢትዮጵያን
ያቆዩበትን ታሪክ ማወቃቸው
ለሀገራቸው ክብር እንዲሰጡ
ያደርጋቸዋልም። መንግሥት ይህንን
ዝክረ በዓል እንደ
ዓድዋ በዓል ቢያከብረው
የመጪውን ትውልድ ሥነልቦና ለማጠናከርና የሀገር ፍቅርን ለማስረጽ ያስችለዋል ይላሉ፡፡ያለፈው ትውልድ ሀገሩን በደሙ ጠብታ ከወራሪዎች አድኗታል ያሉት ልጅ ዳንኤል አሁን ያለው ትውልድ ዘመኑ እንደሚጠይቀው እራሱን የምጡቅ አስተሳሰብ ባለቤት በማድረግ በአስተሳሰብ ልዕልና መመራት እንዳለበት መክረዋል። 83ኛው የሰማዕታት ቀን አዲስ አበባ 6ኪሎ በሚገኘው የሰማዕታት መታሰቢያ ሐውልት ትናንት ሲከበር በአዲስ አበባ ከተማ አስተዳደር በምክትል ከንቲባ ማዕረግ የመንግሥት አገልግሎት ሰጭ ተቋማት አስተባባሪ አቶ እንዳወቅ አብጤ፣ አባት ዓርበኞችና የከተማዋ ነዋሪዎች ተገኝተዋል።አዲስ ዘመን የካቲት 13/2012ኢያሱ መሰለ